Cary Elwes

Ivan Simon Cary Elwes (* 26. október 1962, Westminster, Londýn, Spojené kráľovstvo) je anglický herec, známy z filmov ako Princezná Nevesta (1987), Dni hromu (1990), Dracula (1992), Bláznivý príbeh Robina Hooda (1993), Zberateľ bozkov (1997), Saw: Hra o prežitie (2004), Pápež Ján Pavol II.  (2005), Hlavne nezáväzne (2011), BlackBerry (2023) či z televíznych seriálov ako Akty X (2001 – 2002) a Stranger Things (2019).

 Detstvo a mladosť 

Elwes sa narodil 26. októbra 1962 v londýnskom Westminsteri ako najmladší z troch synov maliara Dominicka Elwesa a interiérovej dizajnérky Tessy Kennedy. Pochádza z umelecky a spoločensky významnej rodiny – jeho bratmi sú výtvarník Damian a filmový producent Cassian Elwes. Má aj amerického nevlastného otca, Elliotta Kastnera, známeho filmového producenta.

V jeho rodinnej línii je viacero pozoruhodných osobností, vrátane diplomatov, umelcov či duchovných. Dokonca je príbuzným Johna Elwesa, lakomca, ktorým sa údajne inšpiroval Charles Dickens pri vytváraní postavy Scroogea z jeho diela, Vianočná koleda. Z matkinej strany je tiež spojený s priekopníkom fotografie na Blízkom východe, ktorým bol sir Alexander Kennedy.

Elwes vyrastal ako katolík a slúžil ako miništrant vo Westminsterskej katedrále. Jeho predkovia vlastnili majetky v rôznych častiach Anglicka a meno Elwes dodnes nesú dva tradičné rody.

Rodičia sa rozviedli, keď mal štyri roky, a jeho otec spáchal samovraždu, keď mal trinásť. Vzdelával sa na prestížnej Harrow School a neskôr študoval herectvo v Londýne a v USA. Po presťahovaní do New Yorku navštevoval Sarah Lawrence College a zdokonaľoval sa v Actors Studio aj pod vedením mentora Al Pacina. Ako tínedžer pracoval na filmových pľacoch, kde sa napríklad stretol aj s Marlonom Brandom, ktorý mu dal prezývku „Rocky“.

 Kariéra 

Elwes začal svoju filmovú kariéru v roku 1984 vo filme Another Country, kde stvárnil študenta Jamesa Harcourta. Následne si zahral po boku Heleny Bonham Carter vo filme Lady Jane. Prielom v jeho hereckej kariére bola rola Westleyho v kultovej rozprávkovej komédii Princezná Nevesta z roku 1987, kde si zahral po boku Robin Wright a Mandyho Patinkina.

V 90. rokoch sa Elwes presadil ako všestranný herec – účinkoval vo filmoch ako Glory (1989), Dni hromu (1990) či Horúce strely (1991). V roku 1992 mal premiéru film Dracula, v ktorom si zahral po boku hereckých hviezd ako Gary Oldman, Anthony Hopkins, Winona Ryder, Sadie Frost či Billy Campbell. V roku 1993 si zahral hlavnú rolu v paródii Bláznivý príbeh Robina Hooda. 

Na televíznej obrazovke debutoval v roku 1996, v televíznom seriáli Seinfeld. 

V roku 2001 si zahral vo filme The Cat's Meow, po boku herečiek ako Kirsten Dunst, Joanna Lumley a Jennifer Tilly. Za svoj herecký výkon bol Elwes opäť nominovaný na Satellite Award. V tom istom období mal opakujúcu sa úlohu vo finálnej sérii televízneho seriálu Akty X, kde stvárnil postavu agenta FBI, Brada Follmera. V roku 2003 sa objavil aj na divadelných doskách v hre The Exonerated.

V roku 2004 si zahral v horore Saw, ktorý sa stal celosvetovým kasovým hitom. V tom istom roku si stvárnil aj sériového vraha Teda Bundyho v oceňovanom televíznom filme Vrah od Green River. V roku 2005 stvárnil pápeža Jána Pavla II. v mladosti, vo vysoko hodnotenom televíznom filme Pápež Ján Pavol II., ktorý mal obrovský úspech aj v Poľsku.

V roku 2008 si zahral vo filme Vraždy podľa abecedy, po boku herečky Elizy Dushku. V roku 2010 sa Elwes vrátil k svojej ikonickej úlohe Dr. Gordona vo filme Saw 3D, siedmej časti hororovej série. V tom istom roku znovu vystúpil v seriáli Psych s.r.o, kde si niekoľkokrát zopakoval rolu zlodeja umenia až do ôsmej série.

Elwes sa venoval aj dabingu – prepožičal hlas viacerým postavám v animovaných filmoch, napríklad v roku 2011 bol obsadený do filmu, ktorý režíroval Steven Spielberg, s názvom Tintinove dobrodružstvá, ktorý bol natočený podľa komiksov od belgického scenáristu Hergého. 

V roku 2014 vydal pamäti s názvom As You Wish o natáčaní filmu Princezná Nevesta, ktoré sa stali bestsellerom. V tom istom roku spolunapísal scenár k filmu Elvis & Nixon, ktorý mal premiéru v roku 2016 a stal sa prvým kinofilmom spoločnosti Amazon. V roku 2015 účinkoval v seriáli The Art of More ako zberateľ nelegálneho umenia. V roku 2019 sa objavil v tretej sérii Stranger Things ako starosta Larry Kline a v seriáli The Marvelous Mrs. Maisel. Za herecký výkon v Stranger Things bol spolu s kolegami nominovaný na cenu SAG Award.

 Súkromný život 

Elwes sa zoznámil s fotografkou Lisou Marie Kurbikoff v roku 1991 a v roku 2000 sa vzali. Majú spolu jednu dcéru. V januári 2025 prišli o svoj domov počas ničivých požiarov v južnej Kalifornii, no bezpečne sa evakuovali.

V marci 2021 oznámil smrť svojej nevlastnej sestry Milicy, ktorá prehrala boj so štádiom 4 rakoviny.

V roku 2005 zažaloval produkčnú spoločnosť Saw za nedoplatené zisky, ktoré mu údajne patrili. Spor sa urovnal mimosúdne a Elwes sa vrátil do série vo filme Saw 3D v roku 2010.

 Iné projekty 

 Externé odkazy 



 Zdroj 

Kategória:Anglickí filmoví herci
Kategória:Anglickí televízni herci
Kategória:Anglickí dabingoví herci
Kategória:Anglickí divadelní herci
Kategória:Osobnosti z Londýna
Kategória:Absolventi Lee Strasberg Theatre and Film Institute